SKRIFTLIG FORESPØRGSEL P-3542/00

af Torben Lund (PSE) til Kommissionen

(8. november 2000)

Om: Bly

Alvorlige sundhedsskadelige effekter af bly på mennesker er internationalt veldokumenteret og anerkendt af WHO. Skadelige effekter på miljøet er også internationalt beskrevet. Bly anvendes i tusindvis af produkter. Hvert enkelt blyholdigt produkt udgør ikke altid isoleret set et alvorligt problem, men påvirkningen fra den samlede mængde af bly er et meget alvorligt sundhedsmæssigt og miljømæssigt problem.

Agter Kommissionen at fremsætte forslag om forbud mod fremstilling, salg og import af bly og produkter, der indeholder bly?

Forslaget bør i givet fald omfatte alle blyholdige færdigprodukter og indeholde en samlet udviklingsplan med angivelse af udfasningstidspunkter.

Kan Kommissionen samtidig oplyse, hvilke forbud og begrænsninger i brugen af bly der eksisterer i den nuværende lovgivning, og hvilke forbud og begrænsninger i brugen der er indeholdt i fremlagte direktiv-/forordningsforslag?

Svar afgivet på Kommissionens vegne af David Byrne

(12. december 2000)

Kommissionen er i høj grad opmærksom på blys skadelige virkninger for menneskers sundhed og miljøet. Fællesskabslovgivningen har i temmelig lang tid indeholdt bestemmelser til imødegåelse af risici i forbindelse med brugen af bly.

I henhold til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(1) er de fleste blyforbindelser, hvad risikoaspektet angår, klassificeret som skadelige for forplantningen samt skadelige og farlige for miljøet (økotoksiske), ligesom de frembyder en fare for kumulative virkninger. Derudover findes der en righoldig dokumentation om blyforbindelsers påvirkning af mennesker og miljø via luft, jord og fødevarer.

Inden for de specifikke områder, hvor påvirkningen fra bly er blevet vurderet, har Kommissionen indført foranstaltninger for at erstatte bly, bl.a. i benzin og maling (8. ændring af Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(2)), i køretøjer (i henhold til Europa-Parlamentets og Rådets direktiv 2000/53/EF af 18. september 2000 om udrangerede køretøjer(3)), og for at påbyde grænser med hensyn til blykoncentrationen i luften (Rådets direktiv 82/884/EØF af 3. december 1982 om grænseværdi for bly i luften(4)), og i vand (Rådets direktiv 98/83/EØF af 3. november 1998 om kvaliteten af drikkevand(5)). I henhold til det direktivforslag, der for nylig er fremlagt om begrænsning af anvendelsen af visse farlige stoffer i elektrisk og elektronisk udstyr(6) skal bly erstattes i elektrisk og elektronisk udstyr bortset fra nogle få undtagelsestilfælde. Desuden har Kommissionen foreslået at medtage bly på listen over prioriterede stoffer i henhold til rammedirektivet om Fællesskabets vandpolitik(7). Såfremt forslaget vedtages af Rådet og Parlamentet, vil Kommissionen senest to år herefter fremsætte forslag om kvalitetsnormer for vand i søer og vandløb og ved kysterne og om kontrol med emissioner.

Den Videnskabelige Komité for Toksicitet, Økotoksicitet og Miljø har i en udtalelse for nylig (SCTEE, udtalelse af 5. maj 2000, http://europa.eu.int/comm/food/fs/sc/sct/outcome_en.html) i forbindelse med en notifikation til Danmark om bly (98/595/DK) fastslået, at disse fællesskabsforanstaltninger har bidraget til en generel reduktion i blypåvirkningen af mennesker og miljø. Den Videnskabelige Komité konkluderer også, at hovedkilden til eksponering for bly stammer fra tidligere tiders anvendelsesformer, navnlig fra støv og jord, der er blevet kontamineret på grund af anvendelsen af bly i maling og benzin.

Endvidere har Kommissionen anmodet Den Videnskabelige Komité om at vurdere den samlede fare, som bly udgør for menneskers sundhed og for miljøet uanset forureningskilde. Efter anmodning fra Den Videnskabelige Komité er Kommissionen i færd med at bestille uafhængige undersøgelser for at indhente tekniske og toksikologiske oplysninger, som udtalelsen kan baseres på. Kommissionen vil benytte resultaterne af undersøgelserne og Den Videnskabelige Komités udtalelse som grundlag for at træffe eventuelle yderligere specifikke foranstaltninger for at nedbringe de sundhedsmæssige eller miljømæssige risici, herunder om nødvendigt forslag i henhold til direktiv 76/769/EØF med henblik på at begrænse markedsføring og brug af bly.

(1) EFT B 196 af 16.8.1967.

(2) EFT L 262 af 27.9.1976.

(3) EFT L 269 af 21.10.2000.

(4) EFT L 378 af 31.12.1982.

(5) EFT L 330 af 5.12.1998.

(6) KOM(2000) 347 endelig udg.

(7) EFT C 177 E af 27.6.2000.